Kahe aastakümne satelliidivaatlustel põhinev uurimistöö näitab, et kliima globaalne soojenemine võib suurendada meie planeedi üldist sademete hulka kuni kolm korda enam kui näevad ette praegused kliimamudelid.  Suured erinevused kliimamudelite ennustuste ja tegelike vaatluste vahel tähendavad tõenäoliselt, et mudelid ei ole täpsed, ent samas võib tõde peituda selleski, et kakskümmend aastat ei ole selliste ennustuste õigsuse testimiseks piisavalt pikk aeg.  Nii või teisiti usuvad uurijad, et  tähelepanek aitab senisest paremini mõista, kuidas mõjutab kliimasoojenemine meie planeedi sademete kogust.  Soojem õhk suudab eneses kanda enam niiskust - iga 1 °C globaalse temperatuuri tõusuga peaks veeauru kogus atmosfääris kasvama umbes 6,5%.  Samas näevad kliimamudelid ette, et kliimasoojenemine toob enesega ka senisest nõrgemad tuuled, mistõttu maailmamerest aurustub atmosfääri vähem vett, mis peaks õhu niiskustaseme tõusu märkimisväärselt pidurdama.  Seetõttu prognoosivad kliimamudelid, et  iga 1 °C temperatuuride tõusu puhul suureneb õhuniiskus vaid 1%-3%.  Tegemaks kindlaks, mil moel on viimase kahe aastakümne vältel maailma tabanud globaalse temperatuuri tõus 0.4 °C võrra mõjutanud sademete hulka, analüüsisid Remote Sensing Systems'i uurija Frank Wentz ja ta kolleegid USA kliimasatelliitide poolt aastail 1987-2006 kogutud andmeid atmosfääri õhuniiskuse, pinnatuulte ja sademete hulga kohta.  Uurijad teatasid ajakirjas Science, et vee kogus atmosfääris, aurustumise tempo ja sademete hulk kasvasid kõik antud perioodil samas tempos - 1,3% aastakümne kohta ehk 6,5% iga kliimasoojenemise kraadiga.  Lisaks ilmneb satelliidiandmetest, et kliima soojenemine hoopis tugevdab, mitte ei nõrgenda pinnatuuli.    Wentzi sõnul on esialgu praktiliselt võimatu ennustada, kui suures ulatuses sademete hulk maailma erinevatest paikades suureneb.  Kliimaekspertide kinnitusel on satelliidiuuring suureks sammuks edasi mõistmaks kliimasoojenemise mõju globaalsele sademetehulgale, ent vaid kahe aastakümne andmed ei anna veel kindlasti ses osas lõplikku vastust.    Vaata ka: